Čovjek koji je pronašao drugog bombaša iz Bostona Džohara Carnajeva kako se skriva u njegovom brodu kazao je kako nije nikakav nacionalni heroj.

- Ako sam ikakav heroj, onda sam slučajni heroj - kazao je David Henneberry i 'gutao knedle' dok je govorio o žrtvama napada na maratonu.

Henneberry (66) izašao je iz svoje kuće u Watertownu i otišao provjeriti svoj brod jer je vani puhao jak vjetar. Nije očekivao da će naići na išta neuobičajeno.

- Kada sam zakoračio na brod vidio sam poprilično veliku količinu krvi u kabini, posumnjao sam da je moja krv, jer sam se ranije porezao kad sam bio na brodu. Tada sam pogledao oko sebe i na podu ugledao tijelo. Otrčao sam u kuću i nazvao policiju koja je odmah stigla.

- Lijepo je što ljudi tako misle, no to je slučajno bio moj brod - kazao je Henneberry te dodao da je svjestan kampanje koja je pokrenuta putem društvenih mreža kako bi se prikupio novac i njemu kupio novi brod koji je oštećen pri uhićenju bombaša i kasnije pri traženju dokaza.

Henneberry želi da se taj novac radije donira ljudima koji su ozlijeđeni u bombaškom napadu.

- Sretan sam što sam živ. Drugi su poginuli. Ljudi su izgubili živote i udove. Tek kasnije ti sine da smo vjerojatno prespavali noć, a taj je čovjek mogao biti na brodu... - kazao je Henneberry.